OBJAVA ZA MEDIJE

HEP U TRI GODINE ULAŽE 40 MILIJUNA KUNA U MREŽU U LICI I PODVELEBITSKOM PRIMORJU

* **Zgrada Elektrolike u Novalji, za koju je danas položen kamen temeljac omogućit će efikasnije pružanje usluga korisnicima**
* **Ulaganja u distribucijsku mrežu na području u nadležnosti Elektrolike u razdoblju od 2017. do 2019. godine iznose 40 milijuna kuna**
* **Stvoreni su preduvjeti za rješavanje imovinsko-pravnih odnosa u vezi s izgradnjom Hidroenergetskog sustava Kosinj**

NOVALJA, 6. OŽUJKA 2019. – Prilikom otvaranja radova na izgradnji pogonsko-poslovne zgrade HEP ODS-a u Novalji, članovi uprave HEP-a i HEP-Operatora distribucijskog sustava upoznali su ministra zaštite okoliša i energetike Tomislava Ćorića s izvedenim i planiranim ulaganjima u elektrodistribucijsku mrežu na području u nadležnosti Elektrolike koja u razdoblju od 2017. do 2019. godine iznose 40 milijuna kuna.

Od realiziranih investicija ističu se izgradnja kabelskog dalekovoda napona 35kV od trafostanice Lički Osik do Gospića, vrijedna više od 10 milijuna kuna te završetak rekonstrukcije trafostanice Biluća kod Senja i obnove dalekovoda u podvelebitskom primorju, kojom je značajno povećana pouzdanost isporuke električne energije kupcima na tom području, i u ekstremnim vremenskim uvjetima, za orkanskih udara bure. Planirana ulaganja u 2019. godini odnose se na infrastrukturu na širem području Senja, Rakovice i Gračaca.

Zgrada Elektrolike u poslovnoj zoni Čiponjac u Novalji, za koju je ministar Ćorić danas položio kamen temeljac, pružit će adekvatne radne uvjete za dvadesetak radnika terenske jedinice Karlobag koji samo na području Novalje i okolice na mrežu priključe oko 300 novih korisnika godišnje. Zgrada će omogućiti efikasnije pružanje i ostalih usluga korisnicima na sjevernom dijelu otoka Paga, a koje uključuju izdavanje elektroenergetskih suglasnosti, prijepis vlasništva, usluge u vezi s očitanjem stanja brojila, reklamacije očitanih količina električne energije i druge usluge u nadležnosti HEP ODS-a. Vrijednost investicije iznosi 4,8 milijuna kuna, a radovi se planiraju završiti do kraja 2019. godine.

 „*Zgrada u Novalji samo je dio ulaganja u distribucijsku mrežu i objekte na području u nadležnosti Elektrolike, a koja u razdoblju od 2017. do kraja 2019. iznose 40 milijuna kuna. Ove godine započinjemo s radovima na realizaciji projekta HES Kosinj/HE Senj2, vrijednog 3,7 milijardi kuna. U tijeku je izrada dokumentacije za ishođenje građevinskih dozvola, a uskoro počinje izgradnja cesta koje će biti javnog karaktera, za potrebe lokalnog stanovništva i gostiju u tom kraju. Što se tiče Kosinjske doline, Uprava je donijela ključne odluke potrebne da se u komunikaciji s lokalnim stanovništvom i vlasnicima zemljišta i objekata, adekvatno i pravično riješe imovinsko-pravni odnosi*“, izjavio je predsjednik Uprave Hrvatske elektroprivrede d.d. Frane Barbarić te naglasio da će HEP do kraja 2021. godine na području čitave Hrvatske, u distribucijsku mrežu uložiti oko tri milijarde kuna, čime će omogućiti sigurnost opskrbe postojećih i budućih potrošača.

*„Zgrada Elektrolike u Novalji, u koju će HEP uložiti 4,8 milijuna kuna, omogućit će bolju uslugu korisnicima i rješavanje priključaka na mrežu, što je posebno važno za razvoj turizma na ovom području. U Novalji i okolici na električnu mrežu godišnje se priključi čak 300 novih potrošača i zato je važna ova investicija. Za građane i gospodarstvo važne su i brojne druge investicije na području u nadležnosti Elektrolike, a koje u trogodišnjem razdoblju iznose 40 milijuna kuna.“,* izjavio je ministar zaštite okoliša i energetike Tomislav Ćorić.